  Майя Бывальцева Рязаньысь калык хор «П. И. Чайковскийлэн вордскем шаераз» фестиваль улсын Удмуртиын куинь концерт возьматоз — Ижкарын, Воткаын но Сарапулын. Со сярысь ивортэ Удмуртиысь кун филармонилэн пресс-службаез. «Рязаньысь Е. Г. Попов нимо кун академ ӟуч калык хор — Россиысь калык лулчеберетлэн марӟанэз. Вылӥ быгатонлыкен но Рязань палъёсысь аспӧртэм чузъяськись куараосын артистъёсты Россилэн пӧртэм сэрегъёсаз шумпото, кужмо кичабонъёсын Европаысь кунъёсын, Китайын, Монголиын но Канадаын пумитало», — верамын пресс-службалэн ивортоназ. Коллектив 1946-тӥ арын кылдӥз, хорын нырысетӥосыз кырӟасьёс луизы гуртын улӥсьёс. Чеберетъя кивалтӥсеныз Евгений Поповен пуктэм валтӥсь ужпумъёс вал кырӟан манерлэсь аспӧртэмлыксэ утён, Рязань палась фольклорез гожтон, озьы ик Сергей Есенинлэн кылбуръёсызъя композициос кылдытон. 30-тӥ южтолэзе хор Ижкарысь лулчеберетъя «Аксион» дворецлэн сцена вылаз потоз, 31-тӥ южтолэзе — Сарапулысь лулчеберетъя «ЗиО» дворецын, 1-тӥ оштолэзе — Воткаысь лулчеберетъя «Юбилейный» дворецын. Ужрад котькыӵе аресъем муртъёслы чакламын (0+). Тодэ вайытом, «П. И. Чайковскийлэн вордскем шаераз» фестиваль Удмуртиын 11-тӥ южтолэзе кутскиз. Воткаын сое усьтӥз тодмо пианист Денис Мацуев. Тегъёс: Лулчеберет Удмуртия Чайковский фестиваль крезьгур  